Polisiebeamptes dreig vrou glo met verkragtingŉ 28-jarige vrou is Maandagoggend glo verbaal deur polisiebeamptes van die Sinoville-polisiestasie in Pretoria geteister. Die vrou, wat anoniem wil bly, het aan Maroela Media gesê dat sy Maandagoggend omstreeks 03:00 in Braam Pretorius-rylaan in Sinoville gery het toe twee polisiebeamptes haar afgetrek het. Sy het aan die beamptes gesê dat sy nie daar uit die motor wou klim nie, en versoek dat hulle haar eerder na die naaste vulstasie moet agtervolg. Volgens die vrou het die beamptes haar gevolg, maar by die vulstasie het hulle haar glo verbaal begin teister. Die beamptes het haar glo gevra of sy ŉ rassis is aangesien sy nie uit die motor wou klim nie, en vir haar gesê dat hulle die volste reg het om haar te skiet. “Dit sal soos Marikana wees,” het die beamptes glo aan haar gesê. Die beamptes het glo ook vir haar gevra of sy al ooit deur ŉ polisieman verkrag is. Die vrou sê hulle het nie haar bestuurderslisensie nagegaan nie en sy is ook nie aangekla nie. Die beamptes het ook nie ŉ alkohol-toets gedoen nie. Volgens die vrou het die beamptes glo ook geinsinueer dat sy “baie braaf” is om vrou alleen so laat in die aand rond te ry, en wou by haar weet waar sy bly. Die beamptes het haar motor deursoek waarna sy toegelaat is om te ry. Die vrou het probeer om ŉ klag by die polisiestasie in Hercules in te dien, maar is na die Onafhanklike Klagtedirektoraat verwys. Sy wou die saak nie persoonlik by die Sinoville-polisiestasie indien nie, uit vrees vir verdere intimidasie. Haar ouers het haar bygestaan en hulle is tans in die proses om ŉ skriftelike klag by die Sinoville-polisiestasie in te dien. Maroela Media sal die saak verder opvolg sodra die skriftelike klag ingedien is. Mirna von Beneke, woordvoerder vir die polisiestasie, sê hulle sal ook reageer sodra die skriftelike klag ontvang is. Intussen verneem Maroela Media ook van ŉ 23-jarige vrou wat beweer dat sy deur beamptes van die Sinoville-polisiestasie geïntimideer is. Die vrou is op 4 November net ná 20:00 in ŉ grypdiefstal (smash and grab) in Eeufeesweg betrokke. Die vrou het ‘n klag by die Sinoville-polisiestasie probeer indien aangesien sy in die area woon. Die beamptes wou glo saam met haar na die misdaadtoneel gaan, maar sy wou nie vrou alleen saam met die beamptes ry nie. “Die twee mans wat aan diens was, het my stief behandel en ŉ aggressiewe houding gehad. Hulle het onvanpaste aanmerkings gemaak en net geweier om my te help aangesien dit nie in daai area plaasgevind het nie.” Sy is huis toe sonder om die saak aan te meld. Die vrou het uiteindelik die saak op 6 November by die Brooklyn-polisiestasie, wat ook nie in die area is waar die voorval plaasgevind het nie, aangemeld. Volgens die vrou het hulle haar daar “goed behandel” en dokumentasie sonder enige probleme na die betrokke polisiestasie deurgestuur.